b'\n_START_ARTICLE_\nFeni\xc4\x8danska umjetnost\n_START_PARAGRAPH_\nFeni\xc4\x8danska umjetnost je umjetnost naroda Feni\xc4\x8dana iz Fenicije (gr\xc4\x8d. Phoinike - purpurna zemlja), ali i iz feni\xc4\x8danskih kolonija od kojih je najsna\xc5\xbenija bila Kartaga. Feni\xc4\x8dani ili punski ljudi su Semiti koji su dobili ime po ljubi\xc4\x8dastoj boji koju su proizvodili, te su ih Grci nazvali Phoiniki (\xce\xa6\xce\xbf\xce\xaf\xce\xbd\xce\xb9\xce\xba\xce\xb5\xcf\x82) ili \xe2\x80\x9eljubi\xc4\x8dasti\xe2\x80\x9d. Bili su bili poznati po svom obrtu i trgovini luksuznom robom (oru\xc5\xbeje, keramika, tekstil, bojila) zahvaljuju\xc4\x87i svojim jedrilicama kojima su plovili po cijelom Sredozemlju, pa \xc4\x8dak i uz europske i afri\xc4\x8dke obale Atlantika. Feni\xc4\x8dani su proizvodili purpurnu boju visoke kvalitete, kojom su bojili tkanine i tajnu proizvodnje sebi\xc4\x8dno \xc4\x8duvali. Boja se dobivala iz vrsta \xc5\xa1koljki, a cijena haljina je bila toliko visoka da su ih mogli kupiti samo najbogatiji. Feni\xc4\x8dani su trgovali rezbarijama i prvim staklom te ih razmjenjivali za bjelokost, zlato, drago kamenje i metale._NEWLINE_Feni\xc4\x8dani nisu iza sebe ostavili mnogo pisanih zapisa, ali su imali svoje feni\xc4\x8dko pismo (alphabet - po prvom slovu feni\xc4\x8dkog pisma - aleph) iz kojeg se razvilo gr\xc4\x8dko pismo (a time i latinica i glagoljica i \xc4\x87irilica), a koje je bilo i temelj hebrejskog i arapskog pisma._NEWLINE_Na feni\xc4\x8dansku umjetnost najprije utje\xc4\x8de staroegipatska umjetnost i mezopotamijska umjetnost, ali i egejska umjetnost. Naime, Feni\xc4\x8dani koji su se izu\xc4\x8dili na obalama Nila i Eufrata naposlijetku su oblikovali svoju umjetnost kojoj je nedostajalo jedinstvenih odlika da se razlikuje od svojih izvora, ve\xc4\x87 je predstavljala amalgam stranih utecaja\n_START_SECTION_\nFeni\xc4\x8dko graditeljstvo\n_START_PARAGRAPH_\nOd 11. stolje\xc4\x87a pr. Kr. na obali isto\xc4\x8dnog Sredozemlja (obali dana\xc5\xa1njih Libanona, Izraela i Sirije) osnovali su nekoliko gradova (Tir, Sidon, Biblos i Bejrut). Oblici feni\xc4\x8dke arhitekture se mogu vi\xc5\xa1e zaklju\xc4\x8diti iz crte\xc5\xbea s pe\xc4\x8data i drugih reljefa, nego po ru\xc5\xa1evinama zgrada; iako postoje neki ostaci arhitektonskih djela na Cipru i Feniciji. Me\xc4\x91u njima su kapiteli u obliku svitaka, inspiriran orijentalnim ukrasima, a koji bi mogli biti prete\xc4\x8da jonskog reda. Feni\xc4\x8dki hramovi (kao u Biblosu) se odlikuju sveti\xc5\xa1tem bez svoda. U bogoslu\xc5\xbeju se slu\xc5\xbeilo svetim kamenom (betilom) koji se obi\xc4\x8dno sastojao od meteorita konusnog oblika (kao kamen koji pada s neba), a koji se nalazio u sredini sobe kojoj je prethodio atrij okru\xc5\xbeen stupovima._NEWLINE_Feni\xc4\x8dani su se pro\xc5\xa1irili Sredozemljem izme\xc4\x91u i 7. stolje\xc4\x87a pr. Kr. osnivanjem trgova\xc4\x8dkih kolonija na jugu talijanskog poluotoka Sicilije i jugu Iberijskog poluotoka, te sjeverne Afrike gdje su osnovali koloniju Kartagu. Kartaga je bila jedan od najve\xc4\x87ih gradova helenisti\xc4\x8dkog doba (po nekim procjenama samo je Aleksandrija bila ve\xc4\x87a) i ujedno spada me\xc4\x91u najve\xc4\x87e gradove pred-industrijske povijesti. Zanimljivo je da su stanovnici Kartage, kako bi u\xc5\xa1tedili novac, svoje ku\xc4\x87e oblagali nekom vrstom \xc5\xbebuke, tako da su izgledale kao da su izgra\xc4\x91ene od skupocjenog mramora. Karta\xc5\xa1ko carstvo se nastavilo \xc5\xa1iriti do pomorskog carstva u zapadnom Sredozemlju u 3. stolje\xc4\x87u prije Krista i punskih ratova protiv Rima.\n_START_SECTION_\nFeni\xc4\x8danska skulptura\n_START_PARAGRAPH_\nKad su Feni\xc4\x8dani preuzeli Cipar oko 1000. pr Kr., pokorili su gradove koji su prije pripadali Hetitima, nakon \xc4\x8dega se javljaju feni\xc4\x8danske figure u kamenu i bronci jasnog hetitskog utjecaja. One imaju dre\xc4\x91enu arhai\xc4\x8dku krutost i nedostatak realizma, ali nisu vi\xc5\xa1e kopije egipatske ili asirske umjetnosti kao do tada. Osim u Feniciji, javljaju se i na otocima Sardiniji i Ibizi, tirskim kolonijama, od osmog stolje\xc4\x87a pr. Kr._NEWLINE_Sidoncima su karakteristi\xc4\x8dni rasko\xc5\xa1ni sarkofazi od kamena na kojima je reproduciran obris ljudskog lika, kao i \xc4\x8dovjekoliki sarkofazi od egipatskog drva._NEWLINE_U kasnijem razdoblju su Feni\xc4\x8dani vi\xc5\xa1e utjecali na starogr\xc4\x8dku umjetnost, posebice u arhajskom razdoblju, te predstavlja poveznicu izme\xc4\x91u egejskih kultura. Tako\xc4\x91er, feni\xc4\x8danski umjetnici su uvelike utjecali na autohtone narode Iberijskog poluotoka (Tarte\xc5\xa1ani i iberijska umjetnost).'